RETNINGSLINJER FOR TILDELING AV OMSORGSBOLIG VED STABBESTAD I KRAGERØ KOMMUNE – «HESTESKOEN».

# Innledende bestemmelser

## Formål

Retningslinjene skal legge til rette for at personer i målgruppen får leie egnet omsorgsbolig ved Stabbestad.

Retningslinjene skal bidra til forutsigbarhet og til å sikre god saksbehandling.

## Omsorgsbolig:

Med omsorgsbolig for menes boliger som kommunen disponerer, og som er utformet og tilrettelagt for mennesker med ulike former for funksjonshemming eller funksjonsnedsettelse. Personer som får tildelt bolig kan ha ulike behov for bistand.

Retningslinjene gjelder boforhold som har sin forankring i avtale om bruksrett til bolig mot husleie, jf Husleieloven §1-1

## Målgruppe:

Målgruppen for retningslinjene er eldre personer som har behov for en mer tilrettelagt bolig

med særlig tilpasning på grunn av funksjonsnedsettelse.

Med eldre menes personer over 67 år som ikke lenger er yrkesaktiv (jfr definisjon SSB)

# Grunnkrav og vurderingskriterier for å få leie omsorgsbolig

## Oppholdstillatelse og botid:

Søker må på søknadstidspunktet ha lovlig opphold i Norge og ha bodd i kommunen de siste to år. Dette må kunne dokumenteres.

I særlige tilfeller kan det gjøres unntak både fra kravet om faktisk botid og kravet til dokumentasjon om dette, dersom kravet fremstår som urimelig.

## Nåværende boforhold og andre vurderingskriterier

Søkers bolig er uegnet, og kan ikke fysisk tilrettelegges.

Boligen er uegnet dersom den ikke er tilstrekkelig tilrettelagt søkers funksjonsnivå.

Både den fysiske utformingen av boligen og den fysiske adkomsten til boligen vurderes.

Om boligen kan tilpasses med enkle tiltak til lave kostnader for søker, er kravet til uegnet ikke oppfylt.

Den er også uegnet dersom søker opplever utrygghet, ensomhet i boligen og dette medfører en reell risiko for forverring av søkers funksjonsnivå dersom søker blir boende.

Søkers funksjonsevne og selvstendighet er vurdert å kunne opprettholdes/bedres ved tildeling av omsorgsbolig. Omfang av tjenester og antatt utvikling av bistandsbehov tas med i vurderingen.

Søker vil ha nytte av tilbud ved omsorgsboligen slik som felles aktiviteter og sosialt samvær.

# Prioritering mellom søkere som fyller grunnkravene.

## Prioritering

Er antallet søkere som fyller grunnkravet i retningslinjene i §§ 4 – 5 større enn antall boliger til disposisjon, skal det foretas en prioritering mellom ellers kvalifiserte søkere.

Ved prioriteringen skal det legges vekt på de kvalifiserte søkeres ulike behov, herunder graden av bistandsbehov, og spesielt behovet for helse og omsorgstjenester. Søkere som etter en samlet vurdering synes å ha mest påtrengende bolig- og bistandsbehov, skal prioriteres. Ved prioritering skal det tas særlig hensyn til personer med særskilt behov for tilpasset bolig for å hindre/utsette institusjonsplass eller annen bolig med heldøgns bemanning.

## Bytte av bolig

Bytte av bolig foretas som hovedregel ikke. I særlige tilfeller kan det gjøres unntak dersom dette er hensiktsmessig/nødvendig av helsemessige årsaker. I slike tilfeller må det søkes om omsorgsbolig på vanlig måte.

# Saksbehandling

## Søknad

Søknad om omsorgsbolig sendes Kragerø kommune, elektronisk

## Oppfyllelse av vedtak om leie av omsorgsbolig:

Vedtaket anses som oppfylt ved inngåelse av kontrakt med Kragerø Boligstiftelse.

## Klageadgang

Vedtak i henhold til retningslinjene kan påklages til Kragerø kommune. Klagen sendes til den instans som har fattet vedtaket. Klagefrist er 4 uker fra det tidspunktet søker er underrettet om vedtaket.